พล.อ.ประยุทธ์ จันทร์โอชา นายกรัฐมนตรี และหัวหน้า คสช. กล่าวถึงกรณีที่โลกออนไลน์เผยแพร่ภาพสมาชิกสภานิติบัญญัติแห่งชาติ (สนช.) นั่งหลับระหว่างนายกฯ ชี้แจงงบประมาณรายจ่ายประจำปี 2562 วงเงิน 3 ล้านล้านบาทว่า ให้ไปถามสมาชิก สนช.ที่หลับว่าง่วงหรือไม่ ซึ่งตนมองไม่เห็น เพราะสมาชิก สนช.ที่หลับอยู่บริเวณด้านล่าง และขอไม่ตอบในเรื่องดังกล่าวเพราะเป็นเรื่องไร้สาระ นอกจากนี้นายกฯ ยังได้ถามกลับสื่อมวลชนถึงการชี้แจงงบ 3 ล้านล้านบาทว่ามีอะไรบ้างและแตกต่างจากรัฐบาลที่ผ่านมาอย่างไร และสื่อได้นำเสนออะไรไปแล้วบ้างนอกจากเรื่องนอนหลับ